নির্বাচনের জন্য অপেক্ষা করছে দেশের মানুষ : আমীর খসরু

সিবিএন ডেস্ক

বিএনপির স্থায়ী কমিটির সদস্য আমীর খসরু মাহমুদ চৌধুরী বলেছেন, জনগণ ভোট দিয়ে তাদের প্রতিনিধি নির্বাচনের অপেক্ষায় আছে। নির্বাচিত সরকার দায়িত্বে এলে দেশের সব ধরনের সমস্যার—সাংবিধানিক ও অর্থনৈতিক—সমাধান হবে।

শুক্রবার (১৪ নভেম্বর) চট্টগ্রাম নগরীর হোটেল পেনিনসুলায় চট্টগ্রাম ট্রাভেল ফোরামের আয়োজিত এক সেমিনার শেষে সাংবাদিকদের প্রশ্নের জবাবে তিনি এসব কথা বলেন। তিনি বলেন, “দেশে যে সমস্যাগুলো পুঞ্জিভূত হয়েছে, তার সমাধান দিতে পারবে শুধুমাত্র নির্বাচিত সরকার। এখন আমাদের মূল ফোকাস রাজনৈতিক পরিবর্তন। জনগণের প্রধান চাহিদা হলো—গণতান্ত্রিক পরিবেশে একটি উৎসবমুখর নির্বাচন। ছোটখাটো ইস্যুতে জনগণের মনোযোগ নেই, সবাই চায় নির্বাচন।”

আরও পড়ুন

ক্ষমতায় গেলে ৩১ দফার আলোকে বাংলাদেশ সাজানো হবে: ইশরাক হোসেন

নারীদের বাদ দিয়ে দেশের উন্নয়নের চিন্তা করলে ভুল হবে : সেনাপ্রধান

শেখ হাসিনার বিরুদ্ধে চলমান মামলাগুলোর রায় সম্পর্কে তিনি জানান, রায় কোনদিকে যাবে তা বিচারবিভাগের ওপর নির্ভর করে। তাই সবার উচিত বিচারব্যবস্থার ওপর আস্থা রাখা।

এর আগে অনুষ্ঠানে বক্তব্যে আমীর খসরু বলেন, বিএনপি ক্ষমতায় এলে সবার জন্য ফ্রিতে প্রাথমিক স্বাস্থ্যসেবা নিশ্চিত করা হবে। অনুষ্ঠান শেষে তিনি মেডিকেল ভ্যালু ট্রাভেল সামিটের বিভিন্ন স্টল ঘুরে দেখেন। দিনব্যাপী সামিটে অংশ নেন চীন, মালয়েশিয়া, থাইল্যান্ড, ভারত ও বাংলাদেশের শীর্ষ স্বাস্থ্যসেবা প্রতিষ্ঠান, মেডিকেল ভ্যালু ট্রাভেল ফ্যাসিলিটেটর, কর্পোরেট প্রতিনিধি এবং ট্রাভেল এজেন্সির কর্মকর্তারা।

আরও খবর পেতে যুক্ত থাকুন CoxsbazarNEWS এর সাথে।