লোহাগাড়ায় যুবদলের ৪৭তম প্রতিষ্ঠাবার্ষিকী উদযাপনে বর্ণাঢ্য র‌্যালি ও আলোচনা সভা

জাহেদুল ইসলাম, লোহাগাড়া:

বাংলাদেশ জাতীয়তাবাদী যুবদলের ৪৭তম প্রতিষ্ঠাবার্ষিকী উপলক্ষে চট্টগ্রামের লোহাগাড়ায় বর্ণাঢ্য র‌্যালি ও আলোচনা সভা অনুষ্ঠিত হয়েছে।

সোমবার (২৮ অক্টোবর) বিকেল ৪টায় আমিরাবাদ ইউনিয়ন পরিষদ প্রাঙ্গণ থেকে র‌্যালিটি শুরু হয়ে পুরাতন থানা গেইটে গিয়ে শেষ হয়। উপজেলা যুবদলের সাবেক যুগ্ম আহ্বায়ক মুসলিম উদ্দিনের নেতৃত্বে আয়োজিত এ র‌্যালিতে দলীয় নেতাকর্মীরা ব্যানার ও ফেস্টুন হাতে স্লোগানে মুখর হয়ে অংশ নেন।

র‌্যালি শেষে অনুষ্ঠিত সংক্ষিপ্ত আলোচনা সভায় মুসলিম উদ্দিন বলেন, “যুবদল গণতন্ত্র ও মানুষের ভোটাধিকার পুনরুদ্ধারের আন্দোলনে অগ্রণী ভূমিকা পালন করছে। শহীদ প্রেসিডেন্ট জিয়াউর রহমানের আদর্শে উজ্জীবিত হয়ে তরুণ সমাজকে ঐক্যবদ্ধ হতে হবে। যুবদলই হচ্ছে স্বৈরাচার ও দুঃশাসনের বিরুদ্ধে তরুণ প্রজন্মের সংগঠন।”

তিনি আরও বলেন, “স্বৈরাচারী শেখ হাসিনা সরকারের দমন–পীড়নের মধ্যেও যুবদলের নেতাকর্মীরা রাজপথে সংগ্রাম চালিয়ে যাচ্ছেন। শহীদ জিয়ার স্বপ্নের বাংলাদেশ গঠনে দেশনায়ক তারেক রহমানের নেতৃত্বে সবাইকে সংগঠিত থাকতে হবে।”

র‌্যালি ও সভা শেষে শহীদ প্রেসিডেন্ট জিয়াউর রহমান, বিএনপি চেয়ারপারসন বেগম খালেদা জিয়া এবং ভারপ্রাপ্ত চেয়ারম্যান তারেক রহমানের সুস্বাস্থ্য ও দীর্ঘায়ু কামনায় বিশেষ দোয়া অনুষ্ঠিত হয়।