মোন্থার পরে এবার ঘূর্ণিঝড় ছেনিয়া

সিবিএন ডেস্ক

ঘূর্ণিঝড় ‘মোন্থা’র প্রভাব কাটতে না কাটতেই আবারও অশনি সংকেত বঙ্গোপসাগরে। সেখানে সৃষ্ট নতুন একটি লঘুচাপ আরও ঘনীভূত হয়ে ঘূর্ণিঝড়ে পরিণত হতে পারে বলে জানিয়েছে আবহাওয়া অধিদপ্তর। ঘূর্ণিঝড়ে রূপ নিলে এর নাম হবে ‘ছেনিয়া’ (Xhenia)।

মঙ্গলবার (৪ নভেম্বর) সকালে আবহাওয়া অধিদপ্তরের এক বিশেষ বার্তায় জানানো হয়, লঘুচাপটি বর্তমানে পূর্ব-মধ্য বঙ্গোপসাগর এবং মিয়ানমার উপকূলের কাছাকাছি অবস্থান করছে। এটি ক্রমে বাংলাদেশ-মিয়ানমার উপকূলের দিকে অগ্রসর হচ্ছে।

এ অবস্থায় চট্টগ্রাম ও কক্সবাজার সমুদ্রবন্দরে ৩ নম্বর স্থানীয় সতর্ক সংকেত দেখিয়ে যেতে বলা হয়েছে।

আরও পড়ুন;

এই নির্বাচনই আমার শেষ নির্বাচন: মির্জা ফখরুল

রামুতে রুম টু রিডের উদ্যোগে এসএসসি উত্তীর্ণ ছাত্রীদের সংবর্ধনা

কক্সবাজার আবহাওয়া অফিসের কর্মকর্তা মোহাম্মদ আলমগীর জানিয়েছেন, “এটি যদি ঘূর্ণিঝড়ে পরিণত হয়, তাহলে এর নাম হবে ‘ছেনিয়া’। বর্তমানে এটি টেকনাফ, কক্সবাজার, কুতুবদিয়া ও বাঁশখালীর দিক দিয়ে অগ্রসর হতে পারে।”

আবহাওয়াবিদ হাফিজুর রহমান বলেন, “লঘুচাপটি আরও ঘনীভূত হয়ে সুস্পষ্ট লঘুচাপে পরিণত হতে পারে। এর প্রভাবে আজ মঙ্গলবার চট্টগ্রাম বিভাগের অনেক স্থানে এবং বরিশাল ও সিলেটের কিছু এলাকায় বৃষ্টি হতে পারে।”

আবহাওয়া অধিদপ্তর জানায়, লঘুচাপটির গতিপথ চট্টগ্রাম উপকূলের দিকে থাকায় আগামীকাল বুধবার বা বৃহস্পতিবার ঢাকাসহ দেশের অন্যান্য অঞ্চলেও বৃষ্টি হতে পারে।

এদিকে, ঘূর্ণিঝড় ‘মোন্থা’ এর পরপরই বঙ্গোপসাগরে নতুন এই লঘুচাপ সৃষ্টি হওয়ায় উপকূলজুড়ে বাড়ছে উদ্বেগ। তবে এখনই জেলেদের গভীর সাগরে না যেতে নির্দেশনা দিয়েছে প্রশাসন।