চট্টগ্রাম–কক্সবাজার মহাসড়ক ৬ লেনে উন্নীত করার দাবিতে চকরিয়ায় বিক্ষোভ মিছিল

শহিদুল ইসলাম শহীদ, স্টাফ রিপোর্টার;

চট্টগ্রাম–কক্সবাজার মহাসড়ককে দ্রুত ৬ লেনে উন্নীত করার দাবিতে চকরিয়া পৌর শহরে বিক্ষোভ মিছিল অনুষ্ঠিত হয়েছে। রোববার (১৬ নভেম্বর) বিকাল সাড়ে ৪টায় সওজ কার্যালয়সংলগ্ন জমজম হাসপাতালের সামনে থেকে ছাত্র–জনতার উদ্যোগে এ মিছিল শুরু হয়।

মিছিলে বিভিন্ন শ্রেণি–পেশার মানুষ, শিক্ষার্থী, স্থানীয় তরুণসহ বিপুল সংখ্যক মানুষ ব্যানার–ফেস্টুন ও প্ল্যাকার্ড নিয়ে অংশ নেন। বক্তারা অভিযোগ করেন—মহাসড়কটি অতিরিক্ত সংকীর্ণ হওয়ায় প্রতিদিন দুর্ঘটনা বাড়ছে, যানজট ও জনদুর্ভোগ নিত্যদিনের চিত্রে পরিণত হয়েছে। ফলে তারা এ সড়ককে “মৃত্যুকূপ” বলেও উল্লেখ করেন। তাদের দাবি—৬ লেনে উন্নীতকরণ ছাড়া এসব সমস্যার স্থায়ী সমাধান সম্ভব নয়।

মিছিল শেষে অনুষ্ঠিত সংক্ষিপ্ত সমাবেশে বক্তব্য রাখেন চকরিয়া প্রেস ক্লাবের সাবেক সভাপতি সাংবাদিক আবদুল মজিদ এবং ছাত্র প্রতিনিধি ইব্রাহিম ফারুক ছিদ্দিকী। বক্তারা বলেন—চট্টগ্রাম–কক্সবাজার মহাসড়ক দেশের অন্যতম ব্যস্ততম বাণিজ্যিক রুট। এখানকার মানুষের নিরাপদ ও স্বাচ্ছন্দ্যময় যাতায়াত নিশ্চিত করতে মহাসড়কের দ্রুত উন্নয়ন ছাড়া বিকল্প নেই।

তারা সাম্প্রতিক সময়ে মালুমঘাটের ঢালায় মারছা বাস ও একটি প্রাইভেটকারের সংঘর্ষে একই পরিবারের ছয়জন নিহত হওয়ার ঘটনাকে উদাহরণ হিসেবে তুলে ধরে বলেন—অবিলম্বে ব্যবস্থা না নিলে পরিস্থিতি আরও ভয়াবহ হতে পারে।

স্থানীয়দের দাবি—দ্রুত কার্যকর পদক্ষেপ না নিলে আরও কঠোর ও বৃহত্তর আন্দোলনের কর্মসূচি ঘোষণা করা হবে।