কক্সবাজার কে সাজাতে উদ্যমী ও তরুণ নেতৃত্ব প্রয়োজন : মুহাম্মদ শাহজাহান

বাংলাদেশ জামায়াতে ইসলামীর সহকারী সেক্রেটারি জেনারেল মুহাম্মদ শাহজাহান বলেছেন, পর্যটন রাজধানী খ্যাত কক্সবাজার বিশ্বব্যাপী জনপ্রিয় এবং সুপরিচিত একটি জনপদ। এই জনপদের সার্বিক উন্নতি, নিরাপত্তা ও সুরক্ষা নির্ভর করবে সৎ, দুর্নীতি- চাঁদাবাজ মুক্ত এবং তরুণ ও উদ্যমী নেতৃত্ব। শহিদুল আলম বাহাদুর’ই হতে পারে কক্সবাজার ৩ আসনের প্রকৃত ও যোগ্য নেতৃত্ব। তাই আসন্ন জাতীয় সংসদ নির্বাচনে শহিদুল আলম বাহাদুর কে বিজয়ী করতে সকলকে ভূমিকা পালন করতে হবে।
তিনি আরো বলেন, মাসের পর মাস রাজনৈতিক দলগুলো বসে যে জুলাই সনদ তৈরি করেছে প্রধান উপদেষ্টা সেই সনদের আইনী স্বীকৃতি না দিলে দেশ আবারো পুরানো কাঠামোতে ফিরে যাবে। দেশবাসী যা কখনো প্রত্যাশা করে না। আমরা সরকারের প্রতি আহ্বান জানাচ্ছি অবিলম্বে জুলাই সনদ কে আইনী ভিত্তি দিয়ে আসন্ন জাতীয় সংসদ নির্বাচনে উৎসবমুখর পরিবেশ নিশ্চিত করুন। অন্যথায় দেড় সহস্রাধিক ছাত্র, শ্রমিক, নারী-শিশুর জীবনদান ব্যর্থ হয়ে যাবে।

চট্টগ্রাম আনিকা কমিউনিটি সেন্টারে কক্সবাজার-৩ (সদর-রামু-ঈদগাঁও) সংসদীয় আসনের প্রীতি সমাবেশে প্রধান অতিথির বক্তব্যে তিনি উপরোক্ত কথাগুলো বলেন। মঙ্গলবার (৫ নভেম্বর) সন্ধ্যায় শুরু হওয়া এই সমাবেশে চট্টগ্রামস্থ সদর আসনের বিভিন্ন পেশাজীবী, আইনজীবী, শিক্ষার্থী ও প্রবাসী নেতৃবৃন্দ অংশগ্রহণ করেন।
প্রধান বক্তা হিসেবে উপস্থিত ছিলেন কক্সবাজার-৩ আসনে জামায়াত মনোনীত সংসদ সদস্য প্রার্থী জননেতা শহিদুল আলম বাহাদুর, বিশেষ অতিথি হিসেবে বক্তব্য রাখেন চট্টগ্রাম মহানগরীর আমীর পরিবেশবিদ নজরুল ইসলাম, সাবেক হুইপ ও এমপি এবং চট্টগ্রাম-১৫ আসনের সংসদ সদস্য প্রার্থী আলহাজ্ব শাহজাহান চৌধুরী, কক্সবাজার জেলা জামায়াতে ইসলামীর নায়েবে আমীর ও কক্সবাজার-৩ নির্বাচন পরিচালনা কমিটির আসন পরিচালক অ্যাডভোকেট ফরিদ উদ্দিন ফারুকী, সহকারী পরিচালক ও জেলা সহকারী সেক্রেটারি ইসলামপুর ইউনিয়ন পরিষদের চেয়ারম্যান দেলাওয়ার হোসাইন, এবং আসন সচিব ও জেলা সাংগঠনিক সেক্রেটারি আল আমীন মুহাম্মদ সিরাজুল ইসলাম।

সমাবেশে আরো বক্তব্য রাখেন কক্সবাজার সদর উপজেলা আমীর অধ্যাপক খুরশিদ আলম আনসারী, রামু উপজেলা আমীর ফয়জুল্লাহ মুহাম্মদ হাসান, ঈদগাঁও উপজেলা আমীর মাওলানা সেলিম উল্লাহ জিহাদী, কক্সবাজার শহর নায়েবে আমীর কফিল উদ্দিন চৌধুরী এবং রামু উপজেলা সেক্রেটারি আ.ন.ম. হারুন।

প্রীতি সমাবেশে প্রধান অতিথি আরো বলেন, কক্সবাজার-৩ আসনের মানুষ ন্যায়ভিত্তিক সমাজ ও ইসলামী মূল্যবোধ প্রতিষ্ঠার আন্দোলনের প্রতি অনুগত। তারা আগামীর নির্বাচনে আদর্শভিত্তিক নেতৃত্বের পক্ষে একতাবদ্ধ থাকবে। চট্টগ্রাম ও কক্সবাজারস্থ নেতৃবৃন্দের পারস্পরিক সম্পর্ক ও সমন্বয় আগামীর সাংগঠনিক ও রাজনৈতিক কার্যক্রমকে আরও গতিশীল করতে হবে। দেশের সকল শ্রেণি-পেশার মানুষ পরিবর্তন চায়। দেশের মানুষের পরিবর্তনের মনোভাব কে ধারণ করে নির্বাচনী কর্মকাণ্ড পরিচালনা করতে হবে। লেবেল প্লেয়িং ফিল্ড নিশ্চিত হলে মানুষ ভোট কেন্দ্রে আসতে পারলে কক্সবাজার ৩ আসনসহ পুরো কক্সবাজার জেলার সবকটি আসনে জামায়াতে ইসলামীর বিজয় সুনিশ্চিত। তাই ঐক্যবদ্ধভাবে নির্বাচনে কাংখিত ভূমিকা পালনের জন্য তিনি সকলের প্রতি আহ্বান জানান।

অনুষ্ঠানের উদ্বোধনী বক্তব্য রাখেন বিশিষ্ট ব্যাংকার ও ঈদগাঁও উপজেলার কৃতি সন্তান শাহজাহান মনির।
সঞ্চালনা করেন জামায়াত নেতা ও রামু উপজেলার কৃতি সন্তান আব্দুল হান্নান।
সমাবেশে চট্টগ্রামে অবস্থানরত সদর, রামু ও ঈদগাঁও উপজেলার শিক্ষাবিদ, সমাজসেবক, ব্যাংকার ও আইনজীবী, শিক্ষার্থীসহ বিভিন্ন স্তরের ব্যক্তিবর্গ উপস্থিত ছিলেন।